b'\n_START_ARTICLE_\nRauno Vesivalo\n_START_PARAGRAPH_\nRauno Vesivalo (s. 2. kes\xc3\xa4kuuta 1955 Joutseno) on suomalainen erikoissairaanhoitaja ja sairaanhoidon opettaja. H\xc3\xa4n toimi sosiaali- ja terveydenhuoltoalan ammattij\xc3\xa4rjest\xc3\xb6n Tehyn puheenjohtajana vuosina 2013\xe2\x80\x932017._NEWLINE_Vesivalo kirjoitti ylioppilaaksi Mikkelin lyseosta vuonna 1974 ja valmistui sairaanhoitajaksi Savonlinnan sairaanhoito-oppilaitoksesta 1978. H\xc3\xa4n on ty\xc3\xb6skennellyt muun muassa Turun ja Oulun yliopistollisissa keskussairaaloissa, Meilahden sairaalassa sek\xc3\xa4 vuodesta 1986 l\xc3\xa4htien Satakunnan keskussairaalassa._NEWLINE_Puoluetaustaltaan Vesivalo on sosiaalidemokraatti. H\xc3\xa4n on ollut Porin kaupunginvaltuuston j\xc3\xa4sen vuodesta 1997. H\xc3\xa4net valittiin valtuuston puheenjohtajaksi vuoden 2013 alusta l\xc3\xa4htien, mutta Vesivalo j\xc3\xa4tti puheenjohtajuuden tultuaan valituksi Tehyn johtoon.'